b'\n_START_ARTICLE_\nJ\xc4\x97zuitai\n_START_SECTION_\nOrdino strukt\xc5\xabra\n_START_PARAGRAPH_\nJ\xc4\x97zaus Draugija veikia 120-yje pasaulio \xc5\xa1ali\xc5\xb3, yra susiskirst\xc4\x99 \xc4\xaf 90 provincij\xc5\xb3, kurios pagal geografin\xc4\x99 pad\xc4\x97t\xc4\xaf ar bendr\xc4\x85 kalb\xc4\x85 yra apsijungusios \xc4\xaf 11 asistencij\xc5\xb3. J\xc4\x97zaus Draugija turi apie 20 000 nari\xc5\xb3, 35 i\xc5\xa1 j\xc5\xb3 \xe2\x80\x93 Lietuvos ir Latvijos j\xc4\x97zuit\xc5\xb3 provincijoje. Lietuvos-Latvijos j\xc4\x97zuit\xc5\xb3 provincija priklauso Vidurio Europos asistencijai, \xc4\xaf kuri\xc4\x85 \xc4\xafeina ir Austrijos, \xc5\xa0veicarijos, Vengrijos, Nyderland\xc5\xb3 ir Vokietijos provincijos._NEWLINE_J\xc4\x97zuitams vadovauja visam am\xc5\xbeiui renkamas Generolas (\xe2\x80\x9egeneralinis vyresnysis\xe2\x80\x9c), kuris su pagalbininkais reziduoja Romoje. Jis skiria savo pagalbininkus provincijolus, j\xc5\xb3 patar\xc4\x97jus ir kai kuriuos nam\xc5\xb3 vyresniuosius._NEWLINE_Generol\xc4\x85 iki gyvenimo pabaigos renka ir visos Draugijos veikl\xc4\x85 lie\xc4\x8dian\xc4\x8dius klausimus sprend\xc5\xbeia Generalin\xc4\x97 kongregacija \xe2\x80\x93 auk\xc5\xa1\xc4\x8diausia J\xc4\x97zaus Draugijos valdymo \xc4\xafstaiga. Nors Generolas yra renkamas iki gyvenimo pabaigos, ordino konstitucija leid\xc5\xbeia jam savanori\xc5\xa1kai gr\xc4\x85\xc5\xbeinti savo \xc4\xafgaliojimus._NEWLINE_Generalin\xc4\x99 kongregacij\xc4\x85 sudaro provincijolai ir i\xc5\xa1 kiekvienos provincijos rinkti delegatai. Paskutin\xc4\x97 \xe2\x80\x93 36-oji Generalin\xc4\x97 kongregacija \xc4\xafvyko 2016 m. pabaigoje  Romoje._NEWLINE_Kas ketveri metai provincijose vyksta kongregacijos, kurios, esant poreikiui, si\xc5\xablo su\xc5\xa1aukti Generalin\xc4\x99 kongregacij\xc4\x85._NEWLINE_J\xc4\x97zuit\xc5\xb3 provincijas sudaro j\xc4\x97zuit\xc5\xb3 bendruomen\xc4\x97s. Kiekvienai j\xc4\x97zuit\xc5\xb3 bendruomenei vadovauja vyresnysis. Siekiama, kad visus bendruomen\xc4\x97s narius vienyt\xc5\xb3 bendra apa\xc5\xa1talin\xc4\x97 dvasia ir uolumas. Stodami \xc4\xaf ordin\xc4\x85 j\xc4\x97zuitai duoda skaistumo, neturto ir klusnumo \xc4\xaf\xc5\xbeadus.\n_START_SECTION_\nOrdino vadovyb\xc4\x97\n_START_PARAGRAPH_\nJ\xc4\x97zaus Draugijos 33-ioji Generalin\xc4\x97 kongregacija 1983 m. rugs\xc4\x97jo 13 d. generolu i\xc5\xa1rinko oland\xc4\x85 Peter\xc4\xaf-Hans\xc4\x85 Kolvenbach\xc4\x85 (Peter-Hans Kolvenbach) (g. 1928 m. lapkri\xc4\x8dio 30 d.). 2008 m. sausio 19 d. generolu buvo i\xc5\xa1rinktas Adolfo Nicolas i\xc5\xa1 Ispanijos. 2016 m. spalio 14 d. J\xc4\x97zaus Draugijos 36-osios Generalin\xc4\x97s kongregacijos metu buvo i\xc5\xa1rinktas dabartinis generolas Arturo Sosa i\xc5\xa1 Venesuelos.\n_START_SECTION_\nIstorija\n_START_PARAGRAPH_\n1540 m. rugs\xc4\x97jo 27 d. popie\xc5\xbeius Paulius III oficialiu ra\xc5\xa1tu \xe2\x80\x93 bule Regimini militantis Ecclesiae \xe2\x80\x93 patvirtino J\xc4\x97zaus Draugij\xc4\x85. \xc5\xa0is vienuoli\xc5\xb3 ordinas buvo \xc4\xafsteigtas Pary\xc5\xbeiuje, ispan\xc5\xb3 dvarininko Ignaco Lojolos (Ignacio Lopez de Loyola). Ordinas pasi\xc5\xbeym\xc4\x97jo aktyvia apa\xc5\xa1taline veikla: didel\xc4\xaf d\xc4\x97mes\xc4\xaf skyr\xc4\x97 \xc5\xa1vietimui, k\xc5\xabr\xc4\x97 kolegijas ir universitetus, i\xc5\xa1vyst\xc4\x97 pla\xc4\x8di\xc4\x85 misij\xc5\xb3 veikl\xc4\x85. 1773 m. popie\xc5\xbeius ordin\xc4\x85 u\xc5\xbedar\xc4\x97, bet 1814 m. ordinas v\xc4\x97l buvo atkurtas.'